Ditsem Nuus - Sterk potensiaal, maar knelpunte vir sakevertroue
Sterk potensiaal, maar knelpunte vir sakevertroue
Verskeie groot konstruksieprojekte tans onderweg in Kimberley, soos die voltooiing van die Sol Plaatje Universiteit-kampus, die nuwe Lenmed Harthospitaal, die nuwe Fabricia Trading Post DIY-sakekompleks, ens., toon dat daar groot potensiaal vir sake-uitbreiding en entrepreneuriese inisiatiewe in Kimberley is, maar bepaalde knelpunte ondermyn sakevertroue in die stad. Die eerste is gebrekkige dienslewering en instandhouding van infrastruktuur deur die Sol Plaatje Munisipaliteit, in besonder wat betref water en elektrisiteit. A.g.v. onvoldoende vooruitbeplanning in die verlede is opgaarfasiliteite nie behoorlik ontwikkel nie en gevolglik kom onderbrekings in watertoevoer gereeld voor, 'n probleem wat vererger word deur voortdurende pyplekkasies en defektiewe waterpompe.
Waterbeperkings vir inwoners geld steeds ondanks die afgelope goeie reëns. Kragonderbrekings a.g.v. defekte in die munisipale netwerk kom eweneens gereeld voor, met gebiede in die stad wat sporadies sonder krag is en lyk dit soms selfs of beurtkrag aan die orde van die dag is. Nog 'n knelpunt is onwettige sakebedrywighede wat in die stad op redelike algemene skaal voorkom, soos sypaadjiestalletjies wat soos paddastoele opskiet, meesalongelisensieerd is en dikwels besigheid bedryf met produkte onder vals handelsname. Veral in die middestad van Kimberley is dit 'n bydraende faktor tot toenemende misdaad.
Voorts het die Valke en die SAPD onlangs op talle voedselprodukte met verstreke rakleeftyd toegeslaan en dit gekonfiskeer. Vrae word ook gevra in watter mate handelaars soos van Chinese, Pakistani, Bangladesji en Nigeriese oorsprong enigsins belasting, veral BTW, betaal. Ondanks die knelpunte blyk dit volgens 'n ondersoek wat Ditsem Nuus gedoen het, dat dit veral die dienste- en kleinhandelsektor in die stad is wat groei toon, terwyl toerisme in verskillende aspekte ook goed deurkom. Daar is egter nie veel tekens van vervaardiging as die sektor wat die sterkste stimuleerder vir ekonomiese groei is nie en is daar bv. weinig nuwe besighede wat in 'n nywerheidsgebied soos Kimdustria oopmaak.